Az Egészségügyi Minisztérium szakmai protokollja
A heveny tonsillopharyngitis antimikróbás kezeléséhez

Készítette: Infektológiai, Gyermekgyógyászati és
 a Fül-Orr-Gégészeti Szakmai Kollégium

I. Alapvető megfontolások

Bevezetés

A tonsillopharyngitisek a leggyakoribb infekciós megbetegedések közé tartoznak. Meghatározó többségüket, különösen felnőttkorban vírusok okozzák. A bakteriális és virális infekciók differenciáldiagnosztikai problémái miatt mindenhol a világon az indokolatlan antibiotikum alkalmazás egyik legfontosabb területét képezik.

Kórokozók és epidemiológia

Minden életkorban előforduló, őszi-téli-koratavaszi szezonalitású, gyakori infekció, mely felnőttkorban kb. 90%-ban, gyermekkorban 60-75%-ban virális eredetű, egyéb felső légúti fertőzéshez társultan vagy anélkül. Emberről emberre rövid, 1-4 napos lappangási idővel, cseppfertőzéssel, ill. a beteg váladékaival szennyezett tárgyak útján is terjedhet, elsősorban a kezeletlen betegség első 2-3 napja alatt.
A bakteriális infekciókban, tehát a gyermekkori infekciók 25-40%-ban és a felnőttkori infekciók 10%-ban a vezető bakteriális kóroka mind felnőtt, mind gyermekkorban (>3 évesek) a Streptococcus pyogenes (A csoportú, béta hemolizáló streptococcus), ennek megfelelően az antimikróbás kezelés is erre irányul. Felnőttekben, igen ritkán egyéb baktériumok is okozhatnak heveny tonsillopharyngitist (egyéb, pl. C, ill. G csoportú streptococcusok, Neisseria spp, mycoplasmák, Chlamydia spp.)
II. Diagnózis

A diagnózis megállapítása a torokkép megtekintése, a nyaki régió tapintása alapján a klinikai tünetek értékelésén és a kórokozó, illetve antigénje kimutatásán alapul.

· Streptococcus anginára utaló leggyakoribb klinikai tünetek (>3 évesek)

· hirtelen kialakuló torok, ill. nyelési fájdalom
· tonsillákon megjelenő exsudatum, mely lehet pettyezett, ritkán összefolyó
· fájdalmas, tapintásra érzékeny anterior nyaki lymphadenitis
· „uvulitis”, bvérzésekkel a lágyszájpadon
· málna (eper) nyelv
· láz

· fejfájás

· hasi fájdalom, hányás

· Streptococcus anginához ritkábban társuló klinikai tünetek

· hányás

· általános rossz közérzet

· étvágytalanság

· kiütések

· megjegyzés: az arcon periorális pallor és a hajlatokban apróelemű exanthema erythrogén toxin termelő Streptococcus pyogenesre utal (ez a kórkép a klasszikus scarlatina, v. skarlát)

· A klinikai diagnózist alátámasztó vizsgálatok:

· a fenti tünettan mellett streptococcus antigén kimutatásán alapuló gyorsteszt (strepteszt) pozitivitás, és/vagy a nasopharyngeális váladékból végzett tenyésztés Streptococcus pyogenes pozitivitása

· vérkép, amelyben leukocytosis és balratoltság vártható (és amely alkalmas a mononucleosistól való elkülönítésre is)

Megjegyzendő, hogy:

· a heveny streptococcus angina megállapításának nem része a vérsavóból végzett ASO/AST meghatározás, mely csak az utóbetegség fennállásának/kizárásának egyik eszköze

· a nasopharynxot gyakran kolonizáló egyéb baktériumok – Staphylococcus spp, Streptococcus pneumoniae, Haemophilus influenzae, stb.- nem okoznak tonsillopharyngitist, ezért antimikróbás kezelés ez okból felesleges és káros.

Elkülönítő diagnózis:

· az alábbi kórképeket kell a streptococcus anginától a leggyakrabban elkülöníteni:

· mononucleosis infectiosa

· egyéb, virális tonsillitisek

· agranulocytosis talaján létrejövő tonsillopharyngitis

III. Terápia

A terápia célja

A Streptococcus pyogenes okozta fertőzések antimikróbás kezelésének célja hármas: 

1./az ún. streptococcus utóbetegségek közül a rheumás láz elkerülése;

2./a fertőzés tüneteinek gyors enyhítése, ezzel a korai gennyes szövődmények megelőzése 
3./ a kórokozó terjedésének megakadályozása

1. Antimikróbás kezelés

Az antimikróbás kezelés igen kevés kivétellel, a Streptococcus pyogenes ellen irányul.

A streptococcus tonsillopharyngitis kezelésére elsőként választandó szer a penicillin, mivel megfelelően hatékony (egyetlen penicillin rezisztens törzset sem izoláltak eddig), szűk spektrumú és általánosan jól tolerálható antimikróbás szer. Mind szájon át, mind parenterálisan adható, megfelelő dózírozás és kezelési idő mellett igen hatékony. Hátránya a napi 2-3-szori napi adagolás (felnőtteknek 3-4 000 000, max 6 000 000 NE/nap, 50 000-100000 NE/ttkg/nap), 10 napos kezelési idő. Ebben az indikációban elegendő a napi kétszeri adagolás 

A penicillin kezelés során várható siker arány 90-95%.

Megjegyzendő, hogy az antibiotikum kezelés akkor is megelőzi a rheumás láz kialakulását, ha a tünetek kezdetétől számított 8.-9. napon kezdi el a beteg az antibiotikum szedését. Ez a veszélytelen késés lehetőséget ad a laboratóriumi leletek eredményének bevárására kétes klinikai diagnózis esetén.

A penicillin kezelés (akát klinikai, akát mikrobiológiai)  sikertelenségének lehetséges okai:

· a compliance hiánya

· a garatnyálkahártyában, tonsillában jelenlévő, kóroki szereppel nem rendelkező baktériumok (anaerobok, H.influenzae) által termelt béta-laktamáz enzim elbontja a penicillint

· nem Streptococus pyogenes a kórokozó

· az amoxicillin, ill. az egyéb béta-laktám szerek közül a II.generációs cefalosporinok sok vizsgálatban tesztelt és ugyancsak hatékony, bár szükségtelenül szélesebb spektrumú szerek a penicillinnél. A megfelelő compliance szempontjából előnyt jelenthet a napi kétszeri adagolás és a rövidebb (5 nap) kezelési idő. A kefalosporinok béta-laktamáz stabilitása ritkán jelent mikrobiológiai  előnyt a penicillinnel szemben.

· penicillin allergia esetén makrolid szerek adhatók, ám a Streptococcus pyogenes törzsek makrolid rezisztenciájának növekedése egyértelmű tendencia. Késői típusú – nem IgE mediálta – reakció után oralis kefalosporin alkalmazható

· a szövődménymentes mononucleosis syndroma antimikróbás kezelése értelmetlen, ezért kerülendő, különösen az aminopenicillinek adása – aminorush!!

Rekurráló tonsillopharyngitis elsősorban reinfectio következménye, de előfordulhat nem megfelelő dózisban és ideig adott antimikróbás kezelés következményeképpen is. Célszerű ilyenkor a torokváladék tenyésztése a betegtől és a családtagoktól, ill. környezettől. Az endogén és az exogén reinfekció szerotipus meghatározás  alapján különíthető el, ez nem a napi gyakorlat módszere.

Előfordul tünetmentes Streptococcus pyogenes hordozás, mely spontán is elmúló, a környezetre csak igen csekély mértékben kockázatot jelentő állapot. Tünetmentes hordozó heveny virális tonsillitise nem indikáció antimikróbás kezelésre. 

2. Tüneti kezelés:

· láz- és fájdalomcsillapításra elsősorban acetaminophen, ill. ibuprophen készítmény adható

· gyermeknek aspirin adása nem ajánlott (<12 év)

· folyékony pépes étrend, bő folyadékpótlás

Szövődmények

A streptococcus tonsillopharyngitis szövődményei ritkák, ám azonnal kórházi felvételt ill. ellátást igényelnek.

· peritonsilláris tályog
· Streptococcus pyogenes sepsis
· acetonaemiás hányás

IV. Rehabilitáció

V. Gondozás

